**Skopska deklaracija**

Mi, čelnici Procesa Brdo-Brijuni, vođeni načelima regionalne suradnje, demokracije i održivog razvoja, sastali smo se u Skoplju 11. rujna 2023. kako bi prepoznali i naglasili kritičnu važnost ubrzanja procesa integracije zapadnog Balkana u EU, potrebu prilagodbe učincima klimatskih promjena te kako bi raspravljali o mjerama koje osiguravaju vitalnost društava zadržavanjem mladih u regiji zapadnog Balkana. U potrazi za prosperitetnom i sigurnom budućnošću zapadnog Balkana kao preduvjetom za blagostanje i stabilnost Europe u cjelini, ističemo sljedeće:

**Ubrzavanje procesa pristupanja Europskoj uniji:**

Obvezujemo se, ponavljajući svoje stajalište o politici proširenja EU-a i perspektivi članstva zapadnog Balkana u Europskoj uniji kao najizravnijem doprinositelju očuvanju mira i stabilnosti, te više nego ikad geopolitičkom pitanju, intenzivirati strateški dijalog s institucijama EU-a s ciljem ubrzavanja procesa pristupanja EU i sprječavanja zapostavljanja regije. I EU i zapadni Balkan trebaju biti spremni za proširenje, što je prije moguće, ali ne kasnije od 2030. kako bi se postigao ovaj cilj. S obzirom na neprekidnu rusku agresiju na Ukrajinu i njezin učinak prelijevanja na zapadni Balkan, ponovno ističemo potrebu za snažnom, otpornom i uključivom EU, sa zapadnim Balkanom kao njezinim dijelom.

Priznajemo kako su sveobuhvatne političke, gospodarske i socijalne reforme ključne za pristupanje EU. Obvezujemo se intenzivirati naše napore u provedbi reformi na zapadnom Balkanu usmjerenih na jačanje vladavine prava, blagostanja, funkcioniranja demokratskih institucija i javne uprave.

Potvrđujemo kako su regionalna suradnja i dobrosusjedski odnosi ključni za napredovanje na putu prema EU. Obvezujemo se raditi zajedno na njegovanju atmosfere uzajamnog povjerenja, razumijevanja, mirnog i trajnog rješavanja preostalih bilateralnih pitanja i međusobne solidarnosti.

Ističemo važnost postizanja opipljivih koristi i mogućnosti za građane zapadnog Balkana i prije formalnog pristupanja. Stoga pozivamo EU da razmotri otvaranje putova koji će omogućiti zapadnom Balkanu da istraži mogućnosti pristupanjem specifičnim politikama, inicijativama i fondovima EU-a tako da već danas građanima zapadnog Balkana donese neke od prednosti EU članstva.

U tom smislu naglašavamo žurnost korištenja nove metodologije pregovora kako bi se ubrzao proces pristupanja EU temeljen na zaslugama i kako bi se dodatno unaprijedila postupna integracija između EU i regije već tijekom samog procesa proširenja.

**Suzbijanje i ublažavanje posljedica klimatskih promjena:**

Prepoznajući žurnu potrebu prilagodbe rastućim prijetnjama klimatskih promjena za regiju, priznajemo da je prilagodba klimatskim promjenama zajednička odgovornost koja zahtijeva zajedničke napore naših vlada, civilnog društva, privatnog sektora i međunarodnih partnera. Ti će napori biti koordinirani s EU-om i s njim povezanim programima.

Treba dalje promicati rješavanje izazova klimatskih promjena, provođenje zelene tranzicije i poticanje zelenog rasta zajedno s povećanjem energetske diversifikacije i prijelazom na proizvodnju i učinkovitost obnovljive energije. Obvezujemo se ubrzati prijelaz na obnovljive izvore energije i povećati energetsku učinkovitost kako bismo smanjili naš ugljični otisak i osigurali održivu energetsku budućnost. To može uključivati ekološki prihvatljiva ulaganja u hidro, solarne, vjetroelektrane i geotermalne izvore.

Pozdravljamo Paket energetske potpore od 1 milijarde eura za zapadni Balkan kojim je EU proširio iste mjere solidarnosti koje su poduzete unutar EU-a nakon agresije Ruske Federacije na Ukrajinu, poput potpore ugroženim kućanstvima i izgradnje nove energetske infrastrukture.

Prepoznajući bogatstvo naših prirodnih krajolika i bioraznolikosti, zajedno ćemo raditi na očuvanju i zaštiti naših jedinstvenih ekosustava i promicanju praksi održivog korištenja zemljišta.

Podržat ćemo ulaganja u infrastrukturu otpornu na klimu i ekološki održivu infrastrukturu te mjere pripravnosti za katastrofe kako bismo zaštitili naša društva od utjecaja ekstremnih vremenskih događaja. Poplave koje su ove godine pogodile Sloveniju i Hrvatsku, kao i šumski požari diljem regije svjedoče o potrebi suradnje i pomoći jedni drugima u rješavanju zajedničkih izazova. Solidarnost je vrijednost koja je uvijek bila sastavni dio naše suradnje. U tom duhu, potičemo osmišljavanje i korištenje dobrih praksi, uključujući europske mehanizme u koordinaciji pomoći na bilateralnoj i multilateralnoj razini, kako bismo bili sigurni da je pomoć uvijek pri ruci onima kojima je najpotrebnija.

**Zadržavanje mladih na prostoru zapadnog Balkana:**

Iseljavanje mladih sa zapadnog Balkana ima značajne implikacije na dugoročnu vitalnost naših društava, na održivi ekonomski rast i društveni napredak. Prepoznajemo ključnu važnost njegovanja i zadržavanja mladih na zapadnom Balkanu. Čvrsto vjerujemo kako je iskorištavanje potencijala mladih ključno za napredak naših društava i postizanje dugoročnog blagostanja.

Ističemo važnost suradnje i podrške EU u zadržavanju mladih u regiji. Angažman i partnerstvo EU-a ključni su u osiguravanju uspješne provedbe strategija usmjerenih na njegovanje i iskorištavanje potencijala mladih.

Slavimo raznolikost regije zapadnog Balkana i obvezujemo se promicati kulturne razmjene i razumijevanje među mladima. Poticanjem inkluzivnih i otvorenih društava, cilj nam je stvoriti okruženje koje potiče mlade pojedince da ostanu ili se vrate i pridonesu kolektivnom razvoju regije.

Prepoznajemo važnost kvalitetnog obrazovanja. Radit ćemo na poboljšanju obrazovnih sustava i povećanju mogućnosti za stjecanje relevantnih kompetencija i vještina mladih.

Obvezujemo se stvarati privlačno i konkurentno poslovno okruženje koje potiče inovativnost, poduzetništvo i otvaranje novih radnih mjesta, zadržavajući tako mlade u regiji.

Potvrđujemo kako je suradnja u ovim područjima ključna za unapređenje razvoja ljudskog kapitala, zaustavljanje odljeva mozgova i poticanje cirkulacije mozgova, kao i za poticanje razvoja dugoročno održivog inovativnog ekosustava i prijelaza na gospodarstvo temeljeno na znanju, čime se osigurava bolja perspektive za mlade u regiji.